Robin Holliday

Robin Holliday (* 6. november 1932, Jaffa, Tel Aviv, Izrael – † 9. apríl 2014, Sydney, Austrália) bol britský genetik, ktorý navrhol mechanizmus rekombinácie dnes nazývaný Hollidayov mechanizmus, ktorý navrhuje štvorreťazcový intermediát DNA, ktorý sa nazýva Hollidayov spoj. Navrhol metyláciu DNA ako epigenetický mechanizmus regulácie expresie génov.

 Životopis 
Robin Holliday sa narodil v roku 1932 v meste Jaffa v Palestíne, na pobreží Stredozemného mora, ktorá bola v tom čase pod nadvládou Británie. Dnes je Jaffa súčasť Tel Avivu v Izraeli. Jeho rodičia žili v Jaffe od roku 1921. Jeho otec, architekt, sa volal Clifford, a jeho matka bola Eunice.

V roku 1935 sa rodina z Blízkeho východu presťahovala do Richmondu nad Temžou, Surrey, v blízkosti Londýna.

V apríli 1939 sa vybrali na polročnú plavbu na Cejlón, dnešnú Srí Lanku, ale zastihla ich Druhá svetová vojna, preto sa do Británie nevrátili ďalších 8 rokov. Rok 1941 strávili v Kapskom Meste v Južnej Afrike, odkiaľ sa vrátili na Cejlón. Následne v roku 1944 vykonali plavbu na konvoji na Gibraltár.

Po konci Druhej svetovej vojny sa vrátili do Británie, konkrétne do Stevenage, Hertfordshire. Robin tam dokončil strednú školu na gymnáziu Hitchin grammar school.

V roku 1952 nastúpil na Cambridge University, na Emmanuel College. Rok nato  Francis Crick a James Watson publikovali štruktúru DNA a tak sa rozhodol, že sa bude venovať genetike. 

Doktorát študoval tiež na Univesity of Cambridge. Venoval sa štúdiu parazitickej sneťovej huby Ustilago maydis. Počas doktorátu sa stretol s Dianou Parsonson, s ktorou sa oženil v roku 1957 a mal s ňou štyri deti, tri dcéry Caroline, Rebeccu a Emmu a syna Davida.

Po doktoráte nastúpil do John Innes Horticultural Institution vo Bayfordbury v Hertfordshire, kde strávil roky 1958 až 1965. Tu sa začal zaoberať myšlienkou rekombinácie a bodom prekríženia (cross over).

V roku 1963 strávil sabatikal na University of Washington na Katedre genetiky v Seattle v USA, kde domyslel myšlienku Hollidayovho spoja, čo publikoval v roku 1964 a upravil v roku 1976. Správnosť tejto hypotézy experimentálne potvrdili v roku 1976 David Dressler a Hunt Potter.

V roku 1965 nastúpil na National Institute for Medical Research (NIMR) vo Mill Hill v Londýne, kde viedol sekciu genetiky. Strávil tu takmer dvadsať rokov, pričom až 18 rokov viedol sekciu genetiky. Tento inštitút vtedy viedol nositeľ Nobelovej ceny Peter Medawar, imunológ, ktorý sa zaoberal starnutím buniek. V 70. rokoch navrhol metyláciu DNA ako možný epigenetický mechanizmus. Za túto prácu v epigenetike a starnutí získal v roku 1987 Medailu Lorda Cohena.

V roku 1988 po rozvode s prvou manželkou a presťahovaní do Austrálie, si zobral za manželku Lily Huschtschaovú, s ktorou mal neskôr jedného syna. V Sydney prijal Robin pozíciu v Commonwealth Scientific and Industrial Research Organisation.

Do dôchodku odišiel v roku 1997, počas ktorého písal prehľadové články o starnutí až do roku 2012.

Robin Holliday zomrel v Sydney 9. apríla 2014. Zanechal za sebou manželku, päť detí, vnúčatá a pravnúčatá.

 Referencie 

 Pozri aj 
 rekombinácia DNA
 Hollidayov spoj
 rekombináza
 topoizomeráza I

Kategória:Austrálski genetici
Kategória:Členovia Austrálskej akadémie vied
Kategória:Členovia Kráľovskej spoločnosti